钦定古今图书集成/明伦汇编/闺媛典/第366卷 > 《昭君辞》隋·薛道衡
## 钦定古今图书集成/明伦汇编/闺媛典/第366卷 > 《昭君辞》隋·薛道衡

我本良家子，充选入掖庭。不蒙女史进，更失画师情。
蛾眉非本质，蝉鬓改真形。专由妾命薄，误使君恩轻。
啼霑渭桥路，叹别长安城。夜依寒草宿，朝逐转蓬征。
却望关山迥，前瞻沙漠平。胡风带秋月，嘶马杂笳声。
毛裘易罗绮，毡帐代金屏。自知莲脸歇，羞看菱镜明。
钗落终应弃，髻解不须萦。何用单于重，讵假阏氏名。
‘𫘝𫘨聊彊食，挏酒未能倾。心随故乡断，愁逐塞云生。
汉宫如有忆，为视旄头星’。